Kostol svätého Vavrinca a svätej Zdislavy (Jablonné v Podještědí)

Kostol svätého Vavrinca a Zdislavy je barokový kostol v areáli dominikánskeho kláštora v Jablonnom v Podještědí. Postavený bol podľa projektu Johanna Lukasa von Hildebrandta, slávneho viedenského architekta. S výstavbou sa začalo roku 1699, no definitívne dokončený a vysvätený bol až roku 1729, čo súviselo s jeho problematickým financovaním. Stavbu kostola inicioval a spočiatku financoval gróf František Antonín Berka z Dubé, jeho dokončenia sa však nedožil (zomrel roku 1706), patronát nad výstavbou neskôr prevzal rod Kinských, konkrétne grófka Františka Rozália, rodená Berková (do jej smrti roku 1714, počas grófkinho patronátu bola dokončená sochárska výzdoba priečelia), posledné úpravy kostola však financovali Pachtovia z Rájova (1718 – 1729). Kostol bol postavený na mieste uloženia ostatkov svätej Zdislavy z Lemberku, svätice zo šľachtického rodu pánov z Križanova, ktorá podľa Dalimilovej kroniky v Jablonnom spolu s manželom iniciovala stavbu dominikánskeho kláštora a pôvodného chrámu sv. Vavrinca. Pozostatky svätej Zdislavy, ktorým sa pripisuje zázračná moc, boli do terajšieho kostola prenesené roku 1731 a sú v nej uložené dodnes. V sklenenom relikviári na oltári je uložená lebka bez chýbajúcej tvárovej časti a ďalšie štyri dlhé kosti, v krypte kostola sa zasa nachádza rakva obsahujúca časť dolnej čeľuste, niekoľko zubov a viacero drobných kostí a kostných úlomkov. Ide o pútnicke miesto celonárodného významu, hlavná púť sa koná vždy v poslednú májovú sobotu. V roku 1996, teda rok po tom, čo v Olomouci bola Zdislava svätorečená, pápež Ján Pavol II. kostol povýšil na basiliku minor. Od roku 2008 je chránený ako Národná kultúrna pamiatka. V roku 2025, v rámci 30. výročia Zdislavinho svätorečenia, bolo púťou do tejto baziliky možno získať plnomocné odpustky. Referencie Iné projekty Commons ponúka multimediálne súbory na tému Kostol svätého Vavrinca a svätej Zdislavy (Jablonné v Podještědí) Externé odkazy Oficiálny web (po česky) Bohoslužby v Bazilike sv. Vavrinca a sv. Zdislavy – na stránkach Biskupstva litoměřického Bazilika minor sv. Vavřince a sv. Zdislavy Archivované 2020-10-23 na Wayback Machine na stránkach hrady.cz Zdroj Tento článok je čiastočný alebo úplný preklad článku Bazilika svatého Vavřince a svaté Zdislavy na českej Wikipédii.